[{"text_idx": "#000000", "text": "Llosgi llenni a chwpwrdd ddechreuodd ta\u0302n gwesty Aberystwyth"}, {"text_idx": "#000002", "text": "Mae llys wedi clywed bod dyn wedi dechrau ta\u0302n laddodd dyn mewn gwesty yn Aberystwyth drwy losgi llenni a chwpwrdd ddillad."}, {"text_idx": "#000003", "text": "Mae Damion Harris wedi cyfaddef dynladdiad Juozas Tunaitis, oedd yn westai, llosgi bwriadol ac achosi niwed corfforol difrifol i westai arall wnaeth ddisgyn 35 troedfedd o do gwesty Belgrave House wrth geisio dianc."}, {"text_idx": "#000004", "text": "Clywodd Llys y Goron Abertawe bod Harris, 31, wedi ei weld ar gamera\u0302u cylch cyfyng ar 25 Gorffennaf 2018 yn \"cynnau ta\u0302n yn fwriadol i'r llenni\"."}, {"text_idx": "#000005", "text": "Dywedodd yr erlynydd Michael Jones QC bod Harris yna wedi dechrau \"ail da\u0302n bwriadol mewn cwpwrdd yn y seler\"."}, {"text_idx": "#000006", "text": "Yr ail da\u0302n oedd prif achos y dinistr yn y gwesty, meddai Mr Jones."}, {"text_idx": "#000008", "text": "Roedd Mr Tunaitis, o Lithwania, yn aros yn y gwesty tra'n gweithio fel swyddog diogelwch ta\u0302n ym Mhrifysgol Aberystwyth adeg y digwyddiad."}, {"text_idx": "#000009", "text": "Yn yr oriau cyn y ta\u0302n, cafodd Harris ei weld mewn sawl lleoliad yn y dref, yn cynnwys tafarn a chlwb nos, ac roedd \"yn amlwg wedi cymryd rhyw fath o sylwedd meddwol\"."}, {"text_idx": "#000010", "text": "Disgrifiad o\u2019r llun, Cafodd 12 o bobl eu hachub yn dilyn y ta\u0302n yn Nhy\u0302 Belgrave"}, {"text_idx": "#000011", "text": "Cerddodd drwy ddrws ffrynt y gwesty am tua 02:00 cyn edrych ar wrthrychau ar y waliau ac mewn cypyrddau."}, {"text_idx": "#000012", "text": "Rhoddodd blanhigyn mewn potyn i ddal y drws ar agor cyn mynd i fyny'r grisiau gyda chwistrell ta\u0302n."}, {"text_idx": "#000013", "text": "Pan ddychwelodd i lawr y grisiau, dechreuodd y ta\u0302n ar y llenni."}, {"text_idx": "#000014", "text": "Gadawodd yr adeilad 14 munud ar o\u0302l cyrraedd."}, {"text_idx": "#000015", "text": "Clywodd y llys bod Mr Tunaitis wedi ei weld yn un o ffenestri'r adeilad, a bod cydweithwyr wedi ei annog i neidio i lawr."}, {"text_idx": "#000016", "text": "Aeth yn o\u0302l i mewn i'r adeilad ac ni gafodd ei ddarganfod tan bron i ddeufis yn ddiweddarach, ar 10 Medi."}, {"text_idx": "#000018", "text": "Clywodd y llys bod Richard Simnett wedi ei \"anafu'n ddifrifol\" pan ddisgynnodd o do'r adeilad."}, {"text_idx": "#000019", "text": "Roedd yn aros gyda'i bartner a'i ddau fab, oedd yn bedair a phump oed."}, {"text_idx": "#000020", "text": "Dringodd y grw\u0302p ar y to ar o\u0302l ceisio gadael drwy'r adeilad, ond llithrodd Mr Simnett a disgyn 35 troedfedd i'r ddaear."}, {"text_idx": "#000021", "text": "Er iddo sefyll i fyny ar unwaith oherwydd ei bryder am ei blant, clywodd y llys iddo dorri pedwar asgwrn yn ei gefn, saith asen, ei fraich, pont yr ysgwydd a'i sternwm."}, {"text_idx": "#000024", "text": "Ta\u0302n Aberystwyth: Dyn yn pledio'n euog"}, {"text_idx": "#000025", "text": "Prif StraeonEisteddfod: 'Canolfannau cystadlu' i ddisodli'r pafiliwnPublished42 munud yn o\u0302lCodi ta\u0302l ar yrwyr cerbydau sy'n llygru'n drwm?Published3 awr yn o\u0302lBalchder er y perygl i di\u0302m ar safle ffrwydradPublished3 awr yn o\u0302l"}, {"text_idx": "#000028", "text": "Balchder er y perygl i di\u0302m ar safle ffrwydrad"}, {"text_idx": "#000032", "text": "Cwis: Cysylltiadau Cymru a Ffrainc"}]